આ અંગે મળતી માહિતી અનુસાર છેલ્લા કેટલાક સમયથી પલસાણા તાલુકામાં માખીંગા ગામે આવેલ મીંઢોળા નદી કેમિકલ માફિયાઓ માટે હેઝાર્ડ વેસ્ટ (ભયજનક કેમિકલ) નિકાલનો મુખ્ય પોઈન્ટ બન્યો છે. અવાર નવાર રાત્રિ દરમ્યાન પલસાણા ચાર રસ્તા વિસ્તારના સક્રિય બનેલા કેટલાક કેમિકલ માફિયાઓ મોટી રકમની લાલચમાં સમગ્ર વિસ્તારનું સ્વાસ્થ્ય જોખમમાં મૂકી રહ્યા છે. અગાઉ પલસાણા તાલુકાનાં કડોદરા પંથકમાં હેઝાર્ડ વેસ્ટનું નેટવર્ક ચલાવતા હતા. અને અવાર નવાર પોલીસ અને પી.ઇ.પી.એલના કર્મચારી તેમજ સ્થાનિક ગ્રામજનોની સક્રિયતાને લઈ આ વિસ્તાર માફિયાઓએ છોડવો પડ્યો હતો. હવે પલસાણાનું માખીંગા ગામ કેમિકલ નિકાલ માટે માફિયાઓને માફક આવી ગયું છે. રાત્રિ દરમ્યાન મીંઢોળા નદીમાં ભયજનક કેમિકલનો નિકાલ થાય છે. બે દિવસ અગાઉ ફરી એકવાર કેમિકલ ભરેલું ટેન્કર નદીમાં ખાલવી ગયા હતા. તે સમયે તીવ્ર દુર્ગંધ અને ગ્રામજનોની આંખમાં બળતરા થયા હતા. જોકે ગ્રામજનો પહોંચે તે પહેલા આ માફિયાઓ પોતાનું કામ પૂરું કરી ત્યાંથી રવાના થઈ ગયા હતા. ફરી એકવાર પોલીસ અને જી.પી.સી.બીની નિષ્ક્રિયતા બહાર આવી છે. આ પ્રકારનું કેમિકલ નિકાલનું નેટવર્ક લોકો માટે દુષ્કર સાબિત થઈ રહ્યું છે. કેટલાક સ્થાનિક માફિયાઓની મારફતે વાપી, અંકલેશ્વર તેમજ અન્ય જગ્યાએથી આ વેસ્ટ લાવીને અંહી નિકાલ કરવામાં આવે છે.